Fælles forslag til RÅDETS FORORDNING om ændring af forordning (EF) nr. 765/2006 om restriktive foranstaltninger over for Belarus /* JOIN/2012/029 final - 2012/0296 (NLE) */





BEGRUNDELSE (1) Forordning (EF) nr. 765/2006 af 18. maj 2006, som ændret, foreskriver indefrysning af aktiver tilhørende præsident Lukashenko og visse embedsmænd i Belarus samt personer, der er ansvarlige for alvorlige krænkelser af menneskerettighederne eller undertrykkelse af civilsamfundet og den demokratiske opposition, og personer og enheder, der drager fordel af eller støtter Lukashenkoregimet, især personer og enheder, der yder finansiel eller materiel støtte til regimet. (2) Af hensyn til klarheden har Rådet besluttet at præcisere og konsolidere kriterierne for at opføre fysiske eller juridiske personer, enheder og organer i bilagene til Rådets afgørelse 2010/639/FUSP ved en ny afgørelse, der erstatter den tidligere afgørelse, fra den 1. november 2012 og samler disse bilag til ét fælles bilag. (3) Da denne foranstaltning falder ind under anvendelsesområdet for traktaten om Den Europæiske Unions funktionsmåde, er lovgivning på EU-plan nødvendig for at kunne gennemføre den, navnlig for at sikre, at de økonomiske aktører i alle medlemsstater anvender den på samme måde. (4) Unionens højtstående repræsentant for udenrigsanliggender og sikkerhedspolitik og Europa-Kommissionen foreslår at ændre Rådets forordning (EF) nr. 765/2006 i overensstemmelse hermed. 2012/0296 (NLE) Fælles forslag til RÅDETS FORORDNING om ændring af forordning (EF) nr. 765/2006 om restriktive foranstaltninger over for Belarus RÅDET FOR DEN EUROPÆISKE UNION HAR — under henvisning til traktaten om Den Europæiske Unions funktionsmåde, særlig artikel 215, under henvisning til Rådets afgørelse 2012/…/FUSP af ... oktober 2012 om ændring af afgørelse 2010/639/FUSP om restriktive foranstaltninger over for Belarus[1], under henvisning til fælles forslag fra Unionens højtstående repræsentant for udenrigsanliggender og sikkerhedspolitik og Europa-Kommissionen, og ud fra følgende betragtninger: (1) Rådets forordning (EF) nr. 765/2006 af 18. maj 2006 om restriktive foranstaltninger over Belarus[2] foreskriver indefrysning af aktiver tilhørende præsident Lukashenko og visse embedsmænd i Belarus samt personer, der er ansvarlige for alvorlige krænkelser af menneskerettighederne eller undertrykkelse af civilsamfundet og den demokratiske opposition, og personer og enheder, der drager fordel af eller støtter Lukashenkoregimet. (2) Ved afgørelsen 2012/.../FUSP besluttede Rådet at præcisere kriterierne for at opføre fysiske eller juridiske personer, enheder eller organer i bilagene til Rådets afgørelse 2010/639/FUSP og at samle disse bilag i ét fælles bilag. (3) Da denne foranstaltning falder ind under anvendelsesområdet for traktaten om Den Europæiske Unions funktionsmåde, er lovgivning på EU-plan nødvendig for at kunne gennemføre den, navnlig for at sikre, at de økonomiske aktører i alle medlemsstater anvender den på samme måde. (4) Forordning (EF) nr. 765/2006 bør derfor ændres i overensstemmelse hermed — VEDTAGET DENNE FORORDNING: Artikel 1 I Rådets forordning (EF) nr. 765/2006 foretages følgende ændringer: 1) Artikel 2 affattes således: "Artikel 2 1. Alle pengemidler og økonomiske ressourcer, som tilhører eller ejes, besiddes eller kontrolleres af de fysiske eller juridiske personer, enheder eller organer, der er opført på listen i bilag I, indefryses. 2. Ingen pengemidler eller økonomiske ressourcer må hverken direkte eller indirekte stilles til rådighed for eller være til fordel for de fysiske og juridiske personer, enheder og organer, der er opført på listen i bilag I. 3. Bevidst og forsætlig deltagelse i aktiviteter, der direkte eller indirekte har til formål eller virkning at omgå de i stk. 1 og 2 omhandlede foranstaltninger, er forbudt. 4. Bilag I omfatter en liste over de fysiske eller juridiske personer, enheder og organer, der i henhold til artikel 4, stk. 1, litra a), i Rådets afgørelse .../.../FUSP af ... om restriktive foranstaltninger over for Hviderusland[3] er blevet udpeget af Rådet som værende ansvarlige for alvorlige krænkelser af menneskerettighederne eller undertrykkelse af civilsamfundet og den demokratiske opposition, eller hvis aktiviteter på anden måde alvorligt undergraver demokratiet eller retsstaten i Hviderusland, eller fysiske eller juridiske personer, enheder eller organer, der har tilknytning til disse, samt juridiske personer, enheder eller organer, der ejes eller kontrolleres af disse. 5. Bilag I indeholder ligeledes en liste over de fysiske eller juridiske personer, enheder eller organer, som i henhold til artikel 4, stk. 1, litra b), i Rådets afgørelse .../.../FUSP er blevet udpeget af Rådet som dragende fordel af eller ydende støtte til Lukashenkoregimet, samt juridiske personer, enheder eller organer, der ejes eller kontrolleres af disse." 2) I artikel 2b, stk. 1 og 2, artikel 3, stk. 1, litra a), artikel 4a og artikel 8a, stk. 1 og 4, ændres henvisninger til "bilag I, IA og IB" eller til "bilag I eller (i) IA" til henvisninger til "bilag I". Artikel 2 Denne forordning træder i kraft den 1. november 2012. Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den […]. På Rådets vegne Formand [1] EUT L … af …2012, s. … [2] EUT L 134 af 20.5.2006, s. 1. [3] EUT C […] af […], s. […].